Gandia reforça la seua presència en fires de turisme per atraure nous visitants
25 febrer 2025

## Gandia reforça la seua presència en fires de turisme per atraure nous visitants25 febrer 2025Última actualització: 25 febrer 2025

![](../gestion/img/9fb42f8e0dd7313887f3055173f3ae46d965ce82fb54b1bd8e5888b99c0d8f19.jpg)  
  

L'Ajuntament de Gandia, a través del Departament de Turisme, continua treballant en la promoció de la ciutat en l'àmbit nacional i internacional mitjançant la seua participació en diverses fires de turisme.

Segons ha destacat la regidora de Turisme, Balbina Sendra, "la nostra intenció és consolidar mercats existents i obrir nous públics per atraure més visitants durant tot l'any". Un treball que l'any passat va obtindre bons resultats, ja que el turisme estranger va augmentar un 18% respecte a 2023, mentre que el nacional va experimentar un increment del 9%.

Tal com ha explicat la regidora, la ciutat va començar l'any amb la seua participació en Fitur a Madrid, on es va marcar com a objectiu principal reforçar el seu atractiu per al turisme de la capital i del centre d'Espanya, el principal emissor de turistes de Gandia.

“La promoció turística que realitzem va més enllà de Fitur i quan aquesta Fira acaba, continuem treballant en la promoció de la ciutat més enllà del treball que es rfaen les xarxes socials”, ha declarat la regidora, qui ha informat que Gandia va estar present en Navartur (Pamplona, del 21 al 23 de febrer), on es va promocionar com a destinació alternativa per al públic que viatja durant la setmana de San Fermín. Es tracta d’una fira generalista on Gandia participa dins de l'estand de la província de València.

A nivell internacional, Gandia viatjarà a la ITB de Berlín el 3 de març, una de les fires més importants del sector. Es tracta d’una trobada professional on la ciutat comptarà amb un estand dins de la Comunitat Valenciana i un espai en la "Xarxa de Destinacions per la Diversitat" per captar turisme LGTBI i altres nínxols de mercat. “La nostra intenció en aquesta fira és captar un tipus de públic relacionat amb el turisme LGTBI. Un sector on creiem que podem tindre la capacitat de treballar molt bé”.

Sendra també ha informat que en aquesta fira s’avançarà en el treball conjunt que s'ha desenvolupat amb el turoperador VolleyTours, que anualment porta dues operatives molt importants per al turisme en la nostra ciutat.

Pel que fa al mercat nacional, Gandia participarà en B-Travel a Barcelona, una fira clau per al turisme cultural que demanda aquest tipus de públic i que també aporta moltes persones de la tercera edat que volen viatjar en temporada baixa. “Tant el material promocional com les reunions i algun workshop que ja s'han concertat van dirigits a potenciar la nostra promoció en aquests dos aspectes”, ha explicat.

També estarà present Gandia en Expovacaciones a Bilbao (6-8 de maig), on acudeix per consolidar el mercat bilbaí que cada vegada té més pes. Per finalitzar aquest trimestre, s'acudirà a Aratur a Saragossa, amb la intenció d’atraure més visitants durant tot l'any. “És un mercat potencial on no som tan coneguts com a Bilbao o Navarra, però treballarem perquè en els workshops on participarem, puguem explicar als turoperadors i empreses de la zona que som una destinació oberta tot l'any”.

“A més de l'oferta de sol i platja, Gandia promocionarà el seu turisme cultural, esportiu i gastronòmic, així com esdeveniments com festivals musicals, que s'han convertit en un gran reclam turístic. Continuem treballant per consolidar Gandia com una destinació referent en el sector turístic, diversificant la nostra oferta i captant nous mercats", ha conclòs Balbina Sendra.

[Twittear](https://twitter.com/share)